Društvo umanjene vrijednosti

Hrvatski fokus, 15. ožujka 2013.

Prvi koji bi trebali pročitati knjigu Društvo umanjene vrijednosti Viktora Simončiča Zmage su oni iz USKOK-a i DORH-a

 

Jedan od najvećih trendova u svijetu, kojeg slijedi i Hrvatska, su elektromobili. Kako se to zrcali u knjizi naslova ovog teksta?




Hrvatska može biti ponosna na elektromobil iz garaže prodan za fantastičnu sumu i to u inozemstvo. Posebno zato što sve prognoze ukazuju na svjetlu budućnost elektromobila. Države plaćaju čak i poticaje da se kupi takvo vozilo. Nema ozbiljnijeg proizvođača osobnih vozila koji nema dokazni primjerak ekološke osviještenosti, elektromobila. Najčišće vozilo svih vremena. Ide na struju iz utičnice. A onima na daljinu, gdje se proizvodi taj oblik energije, nemalo ekološko opterećenje. A tko su glavni promotori takvih automobila? Glasoviti (celebrities) iz estrade ili športa pravi su manekeni za takve priče. A kako to izgleda u praksi?

 

Novinar E. Prodan putovao je u ime redakcije jednog dnevnika na sajam automobila u Ženevi. Na autocestama od Trsta do Ženeve nisu ni očekivali elektromobile. U prenapučenoj Ženevi viđen je čak jedan. A povratku kući još jedan. To samo potvrđuje da se radi o još jednoj kampanji greenwashinga, ispiranja mozga, ovaj puta elektromobilom. O tome sam već višekratno pisao. Međutim, punionice za elektromobile poslovna su prilika. Jasno za Hrvatsku.

 

Greenwashing elektromobilom

 

U raznim verzijama, u Hrvatskoj je trenutačno maksimalno 15 elektromobila. Nema svatko jedno 6 milijuna kuna za hrvatski elektromobil. Međutim potrebna je i infrastruktura za njih. Prilika je to za ulagače: za energijsku učinkovitost, posebice za razvoj infrastrukture. I može se dobiti novac iz europskih kohezijskih fondova (Poslovni vjesnik, 12. veljače 2013.).

 

»Na području EU-a postoji oko 200 milijuna osobnih vozila. Očekuje se da će do 2020. Njemačka proizvesti milijun električnih vozila, Velika Britanija 1,5 milijun, a Francuska čak dva milijuna.« Dakle uz pretpostavku da broj klasičnih osobnih vozila unutar EU-a ostane isti, udio elektromobila bio bi 2020. čak punih 2,2 %. Na što liči ova promidžba elektromobila? Na onu bioplastike. O tome je već bilo riječi na stranica ovog portala. Sa svjetskom proizvodnjom od 0,5 %, renesansa bioplastike postala je tako moćan faktor da se prijeti časopisima koji imaju nešto protiv toga da će im se uskratiti oglašavanje. Je li to moguće? Jest. Članak The renaissance of bioplastics: A not-so-natural process (Renesansa bioplastike – baš i nije tako prirodan proces) objavio sam na jedvite jade tek u četvrtom pokušaju, 13. ožujka 2013.

Tekstić od 200 riječi. Ali je izuzetno važno naglasiti. Prodaju moćnici pod novost bioplastiku koja je stara najmanje 600, a bioguma 3,5 tisuća godina. Eko-lutke kao novost, a prve su stare oko 150 godina. Tako je i s elektromobilima. Za mene je 2 posto elektromobila ili bioplastike do 2020. potpuno ista stvar. Ali ne za naše zaštitare okoliša.

 

Samo naizgled nepotrebna upadnica - Renesansa bioplastike

 

Prema riječima Davora Škrlca, profesora na Fakultetu elektrotehnike i računarstva (FER) u Zagrebu, očekuje se da bi do 2020. Hrvatska mogla imati 15 do 20 tisuća električnih vozila. Dodaje da ih je trenutačno, u raznim verzijama i ne računajući hibridne serijske automobile, u našoj zemlji maksimalno 15… Europska energetska direktiva određuje da do 2020. Hrvatska mora imati 38.000 punioca za električne automobile, a od čega njih 4000 trebaju biti javne. Cijena 5000 do 30.000 eura.

 

Dvije punioce za jedan elektromobil

 

Čitajući tekstove E. Prodana i D. Bičaka i citirana imena uglednika s područja zaštite okoliša, prva pomisao je bila. Pa upravo čitaš knjigu napetiju od bilo kojeg krimića. Društvo umanjene vrijednosti, V. Simončiča Zmage. U knjizi su portretirana imenom i prezimenom dva pomoćnika bivše ministrice. Jedan još uvijek, dugogodišnji trgovac automobilima, Hrvoje Dokoza. Drugi je ovdje citirani Davor Škrlec. Prva konkretna akcija Hrvoja Dokoze je bila u veljači 2012. kada je za potrebe Ministarstva zaštite okoliša osigurao, srećom najam hibridnih vozila. U akciju se uključio i HEP i postavio svoj europski cilj. Već je osnovan sustav pod komercijalnim brendom ELEN (električna energija). U siječnju 2013. izabrano je i eko-dizajnersko rješenje. Svaka čast, ali jedno pitanje se nameće samo po sebi.



Davor Škrlec

 

U HAZU-u je 6. ožujka 2013. održan u organizaciji Cfi-ja skup Treba li nam znanost i kako je financirati? Skup je bio dijagnostički, po n-ti puta čule su se dijagnoze. Jedan podatak iz rasprave privlači pozornost. Na pitanje o potrošnji električne energije u Hrvatskoj, jedan od predavača, dr. sc. Ivica Toljan iz istraživanja i razvoja HROTE, odgovorio je da posljednjih pet godina ona stagnira na oko 17,5 milijardi kWh. Kako trajno raste u Hrvatskoj proizvodnja hladnijeg zraka (klimatizacija) a nema naznake reindustrijalizacije, očito da HEP porast potrošnje traži u punjenju elektromobila.

 

Zašto povećati potrošnju električne energije?

 

Nisu elektromobili slučajno povezani knjigom prvog pomoćnika u Ministarstvu zaštite okoliša (1991.-1995.). Dr. sc. Viktor Simončič je vjerojatno i prvi na ovim prostorima s doktoratom iz zaštite okoliša (SR Njemačka, 1976.). Rođeni Slovenac, proveo je rat u Sisku i smatra ga sada svojim korijenima.



Viktor Simončič

 

Prvi koji bi trebali pročitati knjigu su suradnici USKOK-a i DORH-a. Puno materijala za provjeru. Poslije čitanja knjige sve je jasno kako su u nas posložene kockice u zaštiti okoliša i Prirode. Vrlo je dojmljivo opisan utjecaj prof. Stanka Uršića na razvoj zaštite okoliša u Hrvatskoj. Pridodat ću da sam se osobno osvrnuo na stavove tog istaknutog predstavnika modernog ekologističkog pokreta u članku Ne dolazi struja iz utičnice (Vjesnik, 21. svibnja 2008.). Evo nekih naglasaka iz tog teksta.

 

»Ne namjeravam razmatrati njegov u pravilu katastrofičan pristup svim problemima današnjice, pa i u toj emisiji (o.a. Slušaj kako zemlja diše), bez ikakve vizije kako nešto promijeniti… Osvrnut ću se na dva podatka. Što da učini novinarka kada joj uvaženi profesor uvaženoga fakulteta tvrdi da se PVC sastoji od 80 posto klora, a sastoji se od 57 posto. Drugi je podatak da se ponovno upotrebljavaju posudice za jogurt načinjene od PVC-a (o. a. prave se od polistirena)… Ponovno je aktualizirao spaljivanje, dioksine i PVC. Zabrinuti zaštitari okoliša poput prof. S. Uršića uporno tvrde da pri izgaranju PVC-a nastaju dioksini i furani (poliklorirani dibenzendioksini, PCDD) te polikloriranidibenzofurani (PCDF). Međutim, postoji 210 izomera PCDD-a i PCDF-a. Dio njih jest otrovan. Na količinu PCDD-a i PCDF-a ne utječe prisutnost PVC-a, kako su to pokazali pokusi u četiri velika ispitivanja. Planiranje, gradnja i pogon spalionica predviđenih za spaljivanje otpada bez PVC-a ili s njim su jednaki. To je dokazalo 10 različitih ispitivanja (Macplast, 3/94.). Prema tome, promicati ideju o povezanosti PVC-a, dioksina i furana nije održivo (P. Eyerer).«

PVC čini 57 posto klora

 

Promicati elektromobile, bioplastiku, platnene vrećice, GMO itd. ispiranjem mozga nije u interesu pučanstva, već moćnika. Ali čak ne i vlastitih, već globalizacijskih. Ono što me žalosti, to ne prepoznaje u pravilu znanstvena zajednica. Ali je prepoznao jedan od akademika nazočnih na navedenom skupu. Zaslužuje navođenje imena. To je akademik Mirko Zelić koji je jasno rekao da previše prenosimo tuđe ideje i interese u Hrvatsku putem znanstvenika. Jedan je od akademika reagirao. Onaj kojem je na ovom portalu u 2012. posvećeno čak četiri teksta.

 

Žalosno, ali je istinito, no zbog opsega nema mjesta široj razradbi. Sustavno se uništava hrvatski jezik, znanost u funkciji hrvatskih nacionalnih ciljeva. A to su prvenstveno društveno-humanističke znanosti koje se nastoji svom sredstvima omalovažiti. Hrvatska može kupiti dostignuća „science“ (prirodne znanosti), tehničkih, biotehnički i biomedicinskih znanosti. Ali ne može kupiti rezultate istraživanja s područja društveno-humanističkih znanosti, ako su one u funkciji proučavanja svjetskih kretanja na Hrvatsku.

 

Prof. Igor Čatić

